REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/234-13

1. oktobar 2013. godine

B e o g r a d

Z A P I S N I K

24. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 19. JUNA 2013. GODINE

Sednica je počela u 12,10 časova.

Sednicom je predsedavala Aleksandra Tomić, predsednik Odbora.

Pored predsednika, sednici su prisustvovali članovi Odbora: Zoran Anđelković, Nebojša Berić, Vladimir Ilić, Ivan Jovanović, Saša Maksimović, Zoran Pralica, Boško Ristić, Slavica Savić, Velimir Stanojević i Petar Škundrić.

Sednici je prisustvovala Bojana Božanić (zamenik člana Odbora Nenada Popovića).

Sednici nisu prisustvovali članovi Odbora: Branka Karavidić, Dragomir J. Karić, Radojko Obradović, Dušan Petrović, Nenad Popović i Kenan Hajdarević.

Sednici su, na poziv predsednika, prisustvovali: Milan Bačević, ministar prirodnih resursa, rudarstva, i prostornog planiranja; Tomislav Šubaranović, državni sekretar u Ministarstvu prirodnih resursa, rudarstva i prostornog planiranja; Slobodan Erdeljan, pomoćnik ministra prirodnih resursa, rudarstva i prostornog planiranja; Ljubo Maćić, predsednik Saveta Agencije za energetiku Republike Srbije, i Predrag Makar i Dejan Stojanović, članovi Saveta Agencije za energetiku Republike Srbije.

Na predlog predsednika, Odbor je većinom glasova utvrdio sledeći

D n e v n i r e d

1. Razmatranje Informacije o radu Ministarstva prirodnih resursa, rudarstva i prostornog planiranja za period februar - april 2013. godine (broj 02-1857/13 od 9. maja 2013. godine);

2. Razmatranje Izveštaja o radu Agencije za energetiku za 2012. godinu (broj 02-1800/13 od 7. maja 2013. godine).

Pre razmatranja utvrđenih tačaka dnevnog reda, Odbor je jednoglasno usvojio zapisnik 21. sednice Odbora.

Prva tačka dnevnog reda – **Razmatranje** **Informacije o radu Ministarstva prirodnih resursa, rudarstva i prostornog planiranja za period februar - april 2013. godine**

Odbor je razmotrio Informaciju o radu Ministarstva prirodnih resursa, rudarstva i prostornog planiranja za period februar – april 2013. godine i podneo Izveštaj Narodnoj skupštini.

Milan Bačević, ministar prirodnih resursa, rudarstva i prostornog planiranja, zahvalio je na mogućnosti da informiše o radu Ministarstva i istakao spremnost za odgovori na sva pitanja narodnih poslanika.

U diskusiji narodni poslanici su postavili pitanja, izneli stavove, mišljenja i predloge i dali sugestije. Postavljena su sledeća pitanja:

* koliki su resursi biomase u Srbiji i kakve su mogućnosti iskorišćavanja, odnosno da li postoje neki konkretni planovi da se biomasa koristi i koliko bi to napravilo supstituciju energenata;
* da li se nešto planira i kada će da se reši pitanje zemljišta, odnosno mogućnosti da se u Srbiji gradi slobodno i na način da vlasnici zemljišta imaju pregled vlasničke strukture i da investitori imaju sigurnost da zidaju na zemljištu koje je u svojini građana, države ili nekog trećeg;
* šta se dešava sa istraživanjem nikla.

U raspravi je istaknuto da je Vlada u prethodnom mandatu donela Akcioni plan za korišćenje biomase. Izvršene su procene o potencijalnim rezervama i raspoloživim količinama. Izvori biomase drvenastog porekla i poljoprivrednog porekla su 50% prema 50 %, odnosno jedan prema jedan. Prema različitim procenama, tehnički iskoristiv godišnji energetski potencijal je 2,7 odnosno 3,4 miliona tona ekvivalentne nafte, što je značajan obnovljiv resurs. Ministarstvo nadležno za poslove energetike je u prošlom mandatu zaokružilo kompletnu regulativu vezano za obnovljive izvore energije. Procenjeno je da je ukupan resurs biomase u obnovljivim izvorima energije 63%.

Istaknuto je da država mnogo gubi ukoliko ovaj resurs što pre ne stavi u funkciju. Podsticajne mere su značajne i investitorima se isplati ulaganje u taj sektor. Za državu je cena relativno prihvatljiva, jer je niža od cene solarne energije. Biomasa trune u šumama i na njivama, a može da bude upotrebljena na najbolji mogući način. Prepreke su nedovoljno znanje za korišćenje ovog resursa (iako su ga koristili još u staroj Kini), nepostojanje kritične mase kapitala i, do 2010. godine, odsustvo pravnog okvira i podsticajnih mera za ulaganje u taj sektor. U ovom trenutku nema ograničenja u smislu dobijanja energetskih dozvola kao npr. za solarnu energiju, gde je ograničen kapacitet na šest megavata instalisane snage. Proizvodnja peleta je samo desetak procenata realnog kapaciteta, a sve što se proizvede može da se proda na evropskom tržištu.

Povodom diskusije Milan Bačević je istakao da Ministarstvo prirodnih resursa, rudarstva i prostornog planiranja nije učestvovalo u procenama resursa biomase u Republici Srbiji i da je to pitanje u nadležnosti Ministarstva energetike, razvoja i zaštite životne sredine. Narodna skupština je u martu ove godine usvojila Zakon o posebnim uslovima za upis prava svojine na objektima izgrađenim bez građevinske dozvole. Ministarstvo prirodnih resursa, rudarstva i prostornog planiranja i Ministarstvo građevinarstva i urbanizma su obrazovali zajedničku komisiju koja razmatra mogućnosti za ubrzavanje realizacije planova za izgradnju, a u toku je izrada novog Zakona o planiranju i izgradnji. Procena je da je u nacionalnim parkovima Srbije, na obalama akumulacionih jezera, u parkovima prirode i u zaštićenim područjima bespravno izgrađeno oko šest hiljada objekata. Komisije koje razmatraju prispelu plansku dokumentaciju zastale su sa radom, što je usporilo razvoj i izgradnju u 52 opštine u Republici Srbiji. Ministarstvu su ukinuti sopstveni prihodi iz kojih su se finansirale izrade prostornih planova, javne rasprave, javni uvid, nadzor i stručna mišljenja.

Izneo je mišljenje da istraživanja ležišta nikla treba nastaviti, jer je to prirodno bogatstvo čija eksploatacija predstavlja razvojnu šansu Srbije. Kompaniji koja je nosilac istražnih prava za nikl, istražna prava je dala prethodna Vlada, u skladu sa važećim zakonima, na osnovu projektne dokumentacije i potvrda o plaćenim taksama, naknadama, otkupljenom ili zakupljenom zemljištu. Međutim, kada je počelo istraživanje na terenu, organizovana je medijska hajka protiv kompanije i istraživanje je protivpravno zaustavljeno. Ministar je istakao da je uložen veliki napor da se sa navedenom kompanijom postigne dogovor oko nastavka istraživanja, kako ne bi podnela tužbu protiv države i zatražila višemilionsku odštetu. Naglasio je da je reč o geološkom istraživanju lateritne rude koje se izvodi ekološki potpuno čistim i bezbednim tehnološkim postupcima, bezopasnim po zdravlje građana, i da komapanija koja je nosilac istražnih prava, tu vrstu tehnologija koristi u više država u svetu. Objasnio je da je tehnološki postupak potpuno isti kao postupak istraživanja nalazišta vode. Iz zemljine unutrašnjosti se izvlači jezgro, šalje se u laboratoriju i utvrđuje da li i koliko ima nikla i koja je vrsta rude nikla. Iz sulfidne rude nikl se proizvodi «prljavom» tehnologijom koja zagađuje životnu sredinu. Iz lateritne rude nikl se proizvodi u potpuno zatvorenom tehnološkog procesu, prilikom koga ne ističe sumporna kiselina u zemljište, niti se oslobađa sumpor-dioksid i drugi gasovi u atmosferu.

U diskusiji su učestvovali Boško Ristić, Petar Škundrić, Vladimir Ilić i Milan Bačević.

Odbor je većinom glasova prihvatio Izveštaj o radu Ministarstva prirodnih resursa, rudarstva i prostornog planiranja za period februar – april 2013. godine.

Druga tačka dnevnog reda – **Razmatranje Izveštaja o radu Agencije za energetiku za 2012. godinu**

Odbor je razmotrio Izveštaj o radu Agencije za energetiku za 2012. godinu i podneo Izveštaj Narodnoj skupštini. Odbor je utvrdio Predlog zaključka koji je dostavio Narodnoj skupštini na razmatranje i odlučivanje.

U uvodnim napomenama Ljubo Maćić, predsednik Saveta Agencije za energetiku, istakao je da je u Srbiji u 2012. godini, u energetskom smislu, snabdevanje električne energijom, prirodnim gasom i naftnim derivatima bilo pouzdano, izuzev u februaru. U normativnom smislu, realizovane su obaveze uspostavljene Zakonom o energetici i završen najveći deo podzakonske regulative kojom je omogućeno da Zakon funkcioniše u punom kapacitetu. Agencija za energetiku je izvršila te obaveze krajem 2012. godine i omogućeno je da od 1. januara 2014. godine počne da funkcioniše tržište električne energije po odredbama Zakona. Kupci će birati snabdevača i snabdevati se električnom energijom po neregulisanim cenama.

U cilju dugoročne sigurnosti snabdevanja energentima u Srbiji potrebno je završiti strukturne promene u Srbijagasu i EPS-u i omogućiti da se sprovede druga faza otvaranja tržišta električne energije od 1. januara 2014. godine, kada više od pet hiljada kupaca koji su priključeni na distributivnu mrežu mora izaći na tržište i početi da se snabdeva po neregulisanim cenama. Energetska preduzeća imaju prostora da racionalizuju troškove i Agencija će, prilikom odobravanja cena, voditi računa da se njihovi neraconalni troškovi ne prenose na kupce. Izrada Strategije razvoja energetike je u završnoj fazi. Strategija treba, između ostalog, da omogući da se politika cena razreši u određenim rokovima i na način koji će obezbediti izvesniju budućnost za energetska preduzeća, investitore u energetskom sektoru i kupce električne energije. Na osnovu tog dokumenta biće izabrani projekti koji su najpovoljniji za realizaciju, koji će najmanje uticati na promene cena električne energije i gasa u budućnosti, a obezbediti dugoročnu stabilnost i sigurnost snabdevanja. Prema Ugovoru o Energetskoj zajednici, Srbija se obavezala da implementira i tzv. Treći energetski paket koji je vezan za energetska tržišta u Evropi i zbog toga će na jesen Narodnoj skupštini biti dostavljen Predlog zakona o izmenama i dopunama Zakona o energetici. Jedan od nekoliko ključnih elemenata Trećeg energetskog paketa je i proširenje i jačanje nadležnosti Agencije za energetiku. Implementacijom Trećeg energetskog paketa i izmenama Zakona o energetici, Srbija će se integrisati u regionalno i u evropsko energetsko tržište do 2014. godine. Električnom energijom će se trgovati na jedinstvenom tržištu cele Evrope.

U diskusiji narodni poslanici su postavili pitanja, izneli stavove, mišljenja i predloge i dali sugestije. Postavljena su sledeća pitanja:

* u koje svrhe će se koristiti sredstva od najavljenog povećanja cene električne energije;
* da li se kroz povećanje cene električne energije prelivaju na potrošače troškovi neracionalnog poslovanja EPS;
* koliko iznosi prosečna cena koštanja električne energije u Srbiji, a kolika je prodajna cena, u odnosu na zemlje u okruženju i u odnosu na razvijene zemlje;
* da li se naplaćuje porez na dodatu vrednost za gubitak električne energije i ako se ne naplaćuje zašto;
* da li se prati broj zaposlenih u EPS-u, jer prema opštem saznanju on je veliki, a stvara veliki trošak i utiče na cenu električne energije;
* koliko kupaca kupuje struju od EPS-a i da li samo EMS prodaje struju preduzećima i domaćinstvima u Srbiji ili ima više licenci za trgovinu električnom energijom;
* da li Agencija za energetiku može da dostavi informaciju koja bi sadržala instrukcije povodom primene Trećeg energetskog paketa, posebno sa aspekta izgradnje deonice gasovoda «Južni tok» kroz Srbiju.

U raspravi je ocenjeno da izveštaj na izuzetno visokom nivou prezentuje stanje u sektoru energetike i rad Agencije za energetiku, tako da može da posluži kao instrukcija svima koji se bave pitanjima energetike i ekonomije, što je rezultat rada visoko stručnih ljudi u Agenciji. Ukazano je da je u narednom periodu potrebno posebnu pažnju posvetiti da, prilikom primene Trećeg energetskog paketa, projekat izgradnje deonice gasovoda «Južni tok» kroz Srbiju ne bude prepreka integraciji Srbije u Evropsku uniju. "Gasprom" je nosilac projekta i investitor, a Republika Srbija će naknadno refundirati ta sredstva iz taksi koje će biti naplaćivane za prenos gasa. Ruska Federacija je pokrenula inicijativu da se ovaj deo energetskog sistema izuzme iz primene Trećeg paketa i skrenuta je pažnja da je potrebno o tome voditi računa prilikom izmena Zakona o energetici.

Izneto je da se porez na dodatu vrednost ne obračunava na gubitke električne energije. Svetska banka ukazuje da javni i privatni sektor nisu u jednakoj poziciji kada je u pitanju naplata poreza, jer privatni sektor plaća poreze na gubitke, a javni sektor ne plaća. Srbija ima enormni gubitak u prenosnoj mreži i budžet ostaje uskraćen za prihod od tog prometa.

Ukazano je da se često iznose proizvoljne ocene o efikasnosti ili neefikasnosti elektroenergetskog sistema, a činjenica je da je EPS bio najveći investitor u 2008, 2009, 2010. i 2011. godini, sa prosekom od oko 500 miliona evra na godišnjem nivou. U godišnjem Izveštaju Agencije za energetiku data je struktura cene iz koje se vidi da je cena koštanja ili proizvodna cena najniža u odnosu na elektroprivrede u Evropi, a tehničko-tehnološkim merama možemo da smanjimo gubitak od krađe od oko 60 miliona evra. Jedini pravi način jeste pooštravanje zakonske regulative i izmena Krivičnog zakonika. Takođe, EPS je uplatio sve doprinose, i na one delove koje je država otpisala u procesu restrukturiranja ili privatizacije, što znači da nije dobio novac iz budžeta, ali je morao da plati sve doprinose kao da je naplatio to potraživanje.

Po pitanju zaostalih potraživanja, izneto je da je Vlada donela odluku da "Srbijagas" počne sa isključivanjem gasa dužnicima. Međutim, neke firme su zavisne od gasa i ako zaustave proizvodnju, ona više ne može da se pokrene. Naveden je primer hladnjača koje rade na na gas u klanici "Banat" iz Banatskog Karlovca. "Banat" zapošljava 250 radnika i duguje šest miliona dinara, a ponovno pokretanje proizvodnje nakon obustave isporuke gasa košta 20 miliona evra. Firma je u sistemu reprograma otplate rata za kredit, ne može da dobije bankarsku garanciju koju traži "Srbijagas" i potrebno je praviti izuzetke u takvim slučajevima kako bi se sačuvala proizvodnja i radna mesta.

Izneto je da je delegacija Narodne skupštine u februaru prisustvovala seminaru u Evropskom parlamentu koji se odnosio na pitanja razvoja energetike u zemljama Zapadnog Balkana. Prihvaćena je inicijativa da se umreže odbori za energetiku zemalja Zapadnog Balkana i Energetska zajednica je uputila poziv da se 4. jula 2013. godine u Beču obrazuje parlamentarna mreža odbora koji se bave pitanjima energetike. Projekat "Južni tok" je uglavnom prihvatljiv za sve, osim cene gasa. Srbija ove godine predsedava Energetskom zajednicom, a obrazovanje parlamentarne mreže odbora koji se bave pitanjima energetike je šansa da Srbija bude lider i predsedava ovom mrežom u jednoj od narednih godina.

Povodom diskusije, predstavnici Agencije za energetiku su istakli da je međudržavni Sporazum sa Ruskom Federacijom potpisan 2008. godine, kada je na snazi bio Zakon o energetici donet 2004. godine. U tom zakonu nije bilo regulisano, ni na koji način, izuzeće od pristupa treće strane, koje se postavlja kao bitno pitanje za sve one zemlje koje su članice EU ili žele da postanu članice EU. Zakonom o energetici usvojenom 2011. godine uvedena je procedura kako se izuzeće može postići. Agencija za energetiku daje mišljenje, a odluku donosi Vlada. Gasovod prolazi kroz više zemalja članica EU i samim tim mora se naći rešenje za status tog projekta u tim zemljama.

Cena električne energije u Srbiji i za domaćinstva i industriju je najniža u Evropi, a prema Zakonu o energetici, neće biti pod kontrolom i formiraće se na tržištu. To bi moglo da znači da je energetski sistem, po tom pokazatelju, efikasniji od svih ostalih, ali ima prostora za poboljšanje. Dve trećine proizvodnje električne energije u Srbiji potiče iz termoelektrana, a jedna trećina iz hidroelektrana. Stepen korišćenja termoelektrana je od 2000. godine pa do sada znatno povećan i danas je na nivou evropskih zemalja u kojima je stepen korišćenja najveći. S druge strane, distribucija električne energije je, po stepenu gubitaka električne energije u distributivnoj mreži, u donjoj trećini ili četvrtini evropske liste i tu postoji veliki prostor za poboljšanje. Veliki deo tih gubitaka potiče od krađe električne energije, a manji deo je opravdan. U Srbiji se više od dve trećine električne energije potroši na niskom naponu, domaćinstva troše više u odnosu na druge zemlje, a industrija radi niskim intenzitetom. Zbog toga gubici moraju biti veći od evropskog proseka, a Agencija za energetiku je direktno odgovorna da to kontroliše. Agencija je tražila od EPS i pet distributivnih preduzeća da dostave plan smanjivanja gubitaka električne energije u prenosnoj mreži. Dostavljen je plan za opadanje stepena gubitaka u naredne četiri godine. Energetska distributivna mreža ima dva dela sistema. Jedan deo je prenosna mreža napona 110 kV, a drugi je distributivna mreža niskog napona ispod 0,4 kV koja dolazi i do domaćinstava. U prenosnoj mreži visokog napona gubici su na nivou 2,6% i to je na nivou evropskog proseka. U distributivnoj mreži niskog napona, po procenama, ukupan gubitak je 15%. Gubitak usled krađe električne energije iznosi između 4 i 6%, ali od toga jedan deo nije krađa već rezultat netačnih merenja mehaničkih brojila lošeg kvaliteta, čiji se brojčanici sporije okreću. Ima i sofisticiranih krađa koje bi se lakše rešavale da je bolja saradnja između policije, tužilaštva, sudstva i EPS. Pokazalo se da mnogi koji neovlašćeno koriste električnu energiju nemaju sankcije, oslobođeni su ili su uslovno osuđivani. Srbija mora imati nešto veće gubitke i zbog toga što ima visok stepen potrošnje električne energije na niskom naponu, a transformacija do niskog napona od 0,4 kV prolazi kroz više stepeni, kroz transformatore, spojna polja, sabirnice i dr. i tu neminovno postoji izvestan stepen gubitaka. Evropski prosek kada je reč o ukupnim gubicima prenosa i distribucije električne energije je oko 6,5 %, ali se u Evropi manje od trećine električne energije troši u domaćinstvima. U Srbiji se preko 50% električne energije potroši u domaćinstvima i samim tim gubici na niskonaponskoj mreži moraju biti veći.

Agencija za energetiku priznaje najviše do 2% nenaplativih potraživanja i sve što je ispod 2% ne prenosi se na kupce, nego umanjuje rezultat poslovanja i profit firme.

EPS ima oko 30.000 zaposlenih, a od toga 4.500 sa teritorije AP Kosova i Metohije koji su takođe na platnom spisku EPS. Taj broj je približno stabilan u proteklih nekoliko godina, ali veći od onog što je potrebno. Kada se upoređuje broj radnika u energetskim preduzećima potrebno je praviti razliku da li preduzeće proizvodi električnu energiju iz uglja ili iz vode. Ukoliko proizvodi iz vode, potreban je vrlo mali broj radnika, a ako proizvodi iz uglja i ako je u sastavu preduzeća rudnik, onda je broj potrebnih radnika mnogo veći. Pored toga, sve veći broj elektroprivreda ustupa svoje poslove drugim preduzećima po ugovoru i time smanjuje broj radnika. Zbog toga se prilikom utvrđivanja stepena efikasnosti poslovanja upoređuju ukupni troškovi, a ne broj radnika.

Licencu za trgovinu na tržištu ima više od 60 preduzeća ili firmi, ali kupci nemaju interesa da traže drugog snabdevača jer je cena električne energije koju im nudi EPS trenutno niža od drugih ponuđača. EPS snabdeva 3.100.000 kupaca. Meser Tehnogas je, od januara o.g., jedini kupac koji je našao drugog snabdevača, a to je Genis, kompanija iz Slovenije. Više od pet hiljada kupaca biće u obavezi da od 1. januara 2014. godine izabere snabdevača i da kupuje električnu energiju po ceni koja neće biti regulisana. Regulisana je samo cena korišćenja mreža i ta mogućnost je obezbeđena i u ovom trenutku.

Postoje tehnička pravila za pristup sistemu kojim su regulisane tehničke međusobne obaveze između mreža, sistem operatora i korisnika. Agencija za energetiku je pre dve godine dala saglasnost na pravila, a od decembra 2012. godine postoje i tržišna pravila kojima su regulisani komercijalni aspekti tog posla. U nadležnosti Agencije su i pravila o promeni snabdevača, doneta u septembru prošle godine, kojima je omogućeno svakom da na jednostavan način, bez ikakvog troška, u roku od 21 dan, promeni snabdevača. Domaćinstva će imati mogućnost pojedinačne kupovine električne energije od 1. januara 2015. godine. Evropski prosek je ispod 15% ukupnog broja kupaca koji su promenili snabdevača, s tim što je nešto veći broj kupaca u Engleskoj i Irskoj.

Agencija za energetiku će dostaviti informaciju koja će sadržati instrukcije povodom primene Trećeg energetskog paketa, posebno sa aspekta izgradnje deonice gasovoda «Južni tok» kroz Srbiju.

U diskusiji su učestvovali Aleksandra Tomić, Petar Škundrić, Vladimir Ilić, Boško Risić, Zoran Anđelković, Zoran Pralica, Ljubo Maćić i Dejan Stojanović.

Odbor je većinom glasova utvrdio Predlog zaključka koji je dostavio Narodnoj skupštini na razmatranje i odlučivanje, tako da glasi:

„Na osnovu člana 8. stav 1. Zakona o Narodnoj skupštini („Službeni glasnik RS“, broj 9/10 ) i člana 239. stav 3. Poslovnika Narodne skupštine („Službeni glasnik RS“, broj 20/12-prečišćen tekst),

Narodna skupština Republike Srbije, na \_\_ sednici održanoj \_\_\_\_\_2013. godine, donela je

Z A K Lj U Č A K

o Izveštaju o radu Agencije za energetiku Republike Srbije za 2012. godinu

1. Prihvata se Izveštaj o radu Agencije za energetiku Republike Srbije za 2012. godinu.
2. Ovaj zaključak objaviti u “Službenom glasniku Republike Srbije”.

RS broj \_\_

U Beogradu, \_\_\_\_ 2013. godine

NARODNA SKUPŠTINA REPUBLIKE SRBIJE

PREDSEDNIK

mr Nebojša Stefanović

O B R A Z L O Ž E Nj E

Pravni osnov za donošenje zaključka sadržan je u članu 8. stav 1. Zakona o Narodnoj skupštini („Službeni glasnik RS“, broj 9/10) i članu 239.

stav 3. Poslovnika Narodne skupštine („Službeni glasnik RS“, broj 20/12-prečišćen tekst).

Članom 239. stav 1. Poslovnika Narodne skupštine („Službeni glasnik RS“, broj 20/12-prečišćen tekst), predviđeno je da Narodna skupština razmatra izveštaje koje su državni organi, organizacije i tela, u skladu sa zakonom, podneli Narodnoj skupštini, narodnim poslanicima i nadležnom odboru, kao i predlog zaključka, odnosno preporuke nadležnog odbora, na prvoj narednoj sednici. Stavom 3. ovog člana takođe je predviđeno da Narodna skupština, po zaključenju rasprave, donosi zaključak, odnosno preporuku.

Na osnovu člana 37. stav 6. Zakona o energetici („Službeni glasnik RS“, br. 57/11, 80/11 – ispravka, 93/12 i 124/12) Savet Agencije za energetiku Republike Srbije podnosi Narodnoj skupštini najmanje jednom godišnje izveštaj o radu Agencije. Godišnji izveštaj za prethodnu kalendarsku godinu podnosi se najkasnije do 30. aprila svake godine.

Savet Agencije za energetiku Republike Srbije podneo je Narodnoj skupštini redovan godišnji Izveštaj o radu za 2012. godinu, koji je Odbor za privredu, regionalni razvoj, trgovinu, turizam i energetiku razmotrio na sednici održanoj 19. juna 2013. godine. Saglasno članu 237. stav 4. Poslovnika Narodne skupštine, Odbor je na istoj sednici utvrdio Predlog zaključka, koji je sa izveštajem podneo Narodnoj skupštini.

Odbor za privredu, regionalni razvoj, trgovinu, turizam i energetiku je prihvatio Izveštaj o radu Agencije za energetiku Republike Srbije za 2012. godinu.

Na osnovu člana 8. stav 3. Zakona o Narodnoj skupštini („Službeni glasnik RS“, broj 9/10), Narodna skupština objavljuje akte u „Službenom glasniku Republike Srbije“.“

Za izvestioca i predstavnika Odbora na sednici Narodne skupštine određena je Aleksandra Tomić, predsednik Odbora.

Sednica je zaključena u 13,50 časova.

Sastavni deo zapisnika čini obrađeni tonski snimak sednice Odbora.

SEKRETAR PREDSEDNIK

Dušan Lazić dr Aleksandra Tomić